Старэйшы яе сын Веска атрымаў вышэйшую адукацыю і стварыў турыстычную фірму ў курортным мястэчку Рафаілавічы, што на ўзбярэжжы Адрыятычнага мора. Дачка Весна пасля школы закончыла вучылішча прадаўцоў, выйшла замуж і з мужам Уладзімірам возяць на падгорыцкі рынак свежую рыбу. Займаецца муж і прыватным перавозам турыстаў. Меншы сын Горан, нявестка Даніэла і іх дзеці Лука і Боян жывуць пад адным дахам з гаспадыняй дома. Змураваны з дзікага камня будынак, як ластаўчына гняздо, ушчыльную прыліп да крутой гары. З вясковай вуліцы дабрацца да яго можна толькі праз вузкі праход-лесвіцу, што ўціскаецца паміж суседнімі падворкамі.